Her er dit gratis uddrag

Læs i og om bogen ved at klikke rundt i denne smagsprøve. Først og fremmest får du selvfølgelig en stor bid af selve teksten, men vi har også samlet info om bogen og dens forfatter til dig.

Rigtig god fornøjelse!

Gyldendal, 2017

Om Sommeren med Sigge

Sommeren med Sigge er 12. del af serien om ponypigen Elina, hendes pony Sigge og alle veninderne går til ridning på den hyggelige rideskole i Broby.
Det er blevet tid til Elinas sommerferie-uge hos mormor og morfar. Men hvordan skal hun kunne undvære Sigge? Tænk, hvis han glemmer hende! Men mormor og morfar lokker med en overraskelse. Og fra den lille stald ved sommerhuset - kan man høre en hest vrinske …

RAP-klubben er den enormt populære hestebogsserie for børn i alderen 6 – 10 år.

Lin Hallberg

Sommeren med Sigge

RAP-klubben 12

På dansk ved
Charlotte A. E. Glahn

(Gratis uddrag)

Gyldendal

Sommeren med Sigge (Gratis uddrag)

Lin Hallberg

Forside og illustrationer af Margareta Nordqvist

Oversat fra svensk af Charlotte A. E. Glahn efter Sommaren med Sigge

1. e-bogsudgave 2017

ISBN 978-87-02-24438-0

© Lin Hallberg & Gyldendal 2017

Gyldendal
Klareboderne 3
1001 København K

Denne bog er beskyttet af lov om ophavsret.
Kopiering til andet end personlig brug må kun ske efter aftale med forlag og forfatter.

www.gyldendal.dk

Savner Sigge

Elinas fantastiske ridelejruge med Sigge er forbi. Nu skal Elina og hendes lillesøster Linnea på ferie hos deres mormor og morfar. Normalt plejer Elina at glæde sig til ferien hos dem. Men i år er det anderledes. Elina sidder og surmuler ved spisebordet, mens mor laver morgenmad.

– Jeg vil ikke af sted, siger Elina.

– Men mormor og morfar glæder sig jo, siger mor. De bliver kede af det, hvis du ikke kommer.

– Jeg må passe Sigge.

Elinas stemme er utålmodig. Mor forstår ingenting!

– Jeg er faktisk hestepasser nu.

– Mormor og morfar har ellers en overraskelse til jer …, frister mor.

– Hvad er det? spørger Linnea.

– Det får I at se, når I kommer, siger mor og smiler.

– Jeg er ligeglad, mumler Elina.

– Det tror jeg nu ikke, du vil være, driller mor.

– Søde mor! råber Linnea. Sig nu, hvad det er!

Elina prøver på at virke ligeglad, men det er svært. Da mor minder hende om, at Inger skal på sommerferie, og at rideskolen vil være lukket, glemmer Elina at være sur. Inden længe hopper hun rundt om mor sammen med Linnea. De forsøger at få hende til at fortælle, hvad det er. Men mor ler bare, da de plager.

– I må jo vente og se, siger hun.

Elina lægger de hestebøger, hun har lånt på biblioteket, øverst i tasken, som mor har pakket. Så tager hun de rosetter ned fra væggen, som hun og Sigge vandt på ridelejren. De kan ligge inde i bøgerne, så de ikke bliver krøllede. Fotoet, som står på hendes sengebord, det af Sigge, pakker hun ind i en trøje.

– Vi er nødt til at køre forbi stalden og sige farvel, siger Elina, da hun er færdig.

– Det kan vi ikke nå, siger mor.

– Jamen, så kan Sigge jo ikke forstå, hvor jeg er, siger Elina.

– Sådan tænker heste ikke, siger mor. De lever i nuet.

– Men alligevel, sukker Elina.

Nu er mor blevet træt af Elinas plageri. Hun åbner bagsmækken og læsser alt det ind, som skal med.

– Elina er tosset, driller Linnea.

– Det er jeg i hvert fald ikke, siger Elina surt.

– Jo, du er, griner Linnea. Du er hestetosset.

Da Elina møder mors blik i bakspejlet, kan hun se, at mor smiler.

– Det er ikke sjovt, snerrer Elina.

– Det bliver det snart, trøster mor. Det lover jeg.

Men Elina læner bare panden mod bilruden. Hun holder hænderne for ørerne for at slippe for at høre på Linneas sludder. Al den snak om den der dumme overraskelse. Intet kan få mig til ikke at savne Sigge, tænker Elina. Ingenting i hele verden.

Da Elina lukker øjnene, drømmer hun sig væk. Hun tænker tilbage på ridelejren, hvor hun selv red Sigge i skoven. Hvor magisk det havde været – lyden af de bløde hovslag, når de galopperede, når der kun var hende og Sigge i hele verden. Følelsen af, at Sigge stolede på hende, at de hørte sammen. Alt det, som hun aldrig ville kunne forklare nogen. Det, som endda er blevet vigtigere end de præmier, de har vundet sammen.

Men da Elina slår øjnene op igen, er hun tilbage i bilen. En yderst virkelig uro gnaver i maven.

– Tænk, hvis Sigge glemmer mig, piber Elina.

– Selvfølgelig gør han ikke det, siger mor.

– Jeg ville ønske, at Sigge var min egen hest, sukker Elina.

– Sigge er Simons pony, minder Linnea om.

– Og du er dum, hvæser Elina.

– Elina!

Mors blik i bakspejlet er strengt, fuldt af „glem ikke, at du er storesøsteren“. Men Linnea er ligeglad. Hun kvidrer glad videre om alt det, hun skal lave hos mormor og morfar.

– Kæphestene bliver glade, siger Linnea. De er ligesom vores egne heste.

– Det er ikke det samme, mumler Elina.

– Men næsten, påstår Linnea.

Elina kan høre mor og Linnea langt borte. Hvordan de taler om søen og sommerhuset og stalden, som de gjorde i stand til kæphestene sidste år.

– Elina er kedelig, klager Linnea.

– Hun tænker på Sigge, siger mor.

– Måske kan Elina og Sigge blive gift, finder Linnea på.

Så kan Elina ikke lade være med at grine. Og da først hun er begyndt, kan hun slet ikke holde op igen. Det smitter. Inden længe ler de alle tre. Solen skinner ind gennem bilruden. Vandet i vigen neden for mormors og morfars sommerhus glimter fristende, da de drejer ind på den lille grusvej. Der står morfar og graver i haven.

Han retter sig op og vinker. Mormor kommer dem i møde på havegangen. Nu er det dejligt at være fremme, at være en af mormors og morfars elskede unger.

– Åh, hvor skal vi have det sjovt, siger mormor.

– Ja, nu begynder sommeren for alvor, siger morfar og smiler.

– Hvor er overraskelsen? spørger Linnea.

– Overraskelsen?

Mormor og morfar ser på hinanden og lader, som om de ikke forstår et ord. Men de ser også lidt hemmelighedsfulde ud. I samme øjeblik høres en vrinsken fra den gamle stald.

Forfatteren Lin Hallberg

Lin Hallberg er født 1956 i Saltsjöbaden, Sverige, og er børne- og ungdomsbogsforfatter.
Siden Lin Hallberg debuterede i 1996 med Giv robot en chance! Har hun primært skrevet hestebøger bl.a. Teddy-bøgerne og Sigge-bøgerne, som hun er bedst kendt for.
Foto: Caroline Andersson

Vil du opdateres på vores nyheder?

Tilmeld dig vores nyhedsbrev eller gør som over 40.000 andre læseheste og følg os på de sociale medier.

FACEBOOK

INSTAGRAM

TWITTER